PMIndiaData/PMIndiaSum huggingface dataset:
ଲକ୍ଷ୍ନୌରେ ପ୍ରଧାନମନ୍ତ୍ରୀ ଉଦ୍‌ଘାଟନ କଲେ @୭୫-ନୂତନ ସହରାଞ୍ଚଳ ଭାରତବର୍ଷ-ସହରୀ ଦୃଶ୍ୟପଟ ପରିବର୍ତ୍ତନ ସମ୍ମିଳନୀ ଓ ଏକ୍ସପୋ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ତା୦୫–୧୦–୨୦୨୧) ଲକ୍ଷ୍ନୌଠାରେ ଆଜାଦୀ@୭୫- ନୂତନ ସହରାଞ୍ଚଳ ଭାରତବର୍ଷ-ସହରୀ ଦୃଶ୍ୟପଟ ପରିବର୍ତ୍ତନ ସମ୍ମିଳନୀ ଓ ଏକ୍ସପୋ ଉଦ୍‌ଘାଟନ କରିଛନ୍ତି । କେନ୍ଦ୍ରମନ୍ତ୍ରୀ ସର୍ବଶ୍ରୀ ରାଜନାଥ ସିଂ, ହରଦୀପ ସିଂ ପୁରୀ, ମହେନ୍ଦ୍ର ନାଥ ପାଣ୍ଡେ, କୌଶଳ କିଶୋର, ଉତ୍ତରପ୍ରଦେଶ ରାଜ୍ୟପାଳ ଶ୍ରୀମତୀ ଆନନ୍ଦିବେନ୍ ପଟେଲ, ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ ଏହି ଅବସରରେ ଉପସ୍ଥିତ ଥିଲେ। ପ୍ରଧାନମନ୍ତ୍ରୀ ଡିଜିଟାଲ ମାଧ୍ୟମରେ ପ୍ରଧାନମନ୍ତ୍ରୀ ଆବାସ ଯୋଜନା ଅର୍ବାନ (ପିଏମଏୱାଇୟୁ) ଯୋଜନା ଅଧୀନରେ ଉତ୍ତରପ୍ରଦେଶର ୭୫ଟି ଜିଲ୍ଲାର ୭୫ହଜାର ହିତାଧିକାରୀଙ୍କୁ ଘର ଚାବି ଦେବା ସହ ସେମାନଙ୍କ ସହ କଥାବାର୍ତ୍ତା ହୋଇଥିଲେ । ସ୍ମାର୍ଟ ସିଟି ମିଶନ ଓ ଅମୃତ ଯୋଜନା ଅଧୀନରେ ସେ ଉତ୍ତରପ୍ରଦେଶରେ ୭୫ଟି ସହରୀ ବିକାଶ ପ୍ରକଳ୍ପର ଉଦ୍‌ଘାଟନ ଓ ଶିଳାନ୍ୟାସ କରିବା ସହ FAME-II ଅଧୀନରେ ସାତଟି ସହର ଲକ୍ଷ୍ନୌ, କାନପୁର, ବାରଣାସୀ, ପ୍ରୟାଗରାଜ, ଗୋରଖପୁର, ଝାନ୍‌ସୀ ଓ ଗାଦିଆବାଦକୁ ୭୫ଟି ବସ୍ ଚଳାଚଳର ପତାକା ଦେଖାଇ ଶୁଭାରମ୍ଭ କରିଥିଲେ । ଭାରତ ସରକାରଙ୍କ ଗୃହ ଓ ସହରାଞ୍ଚଳ ବ୍ୟାପାର ମନ୍ତ୍ରଣାଳୟ ଅଧୀନସ୍ଥ ବିଭିନ୍ନ ଫ୍ଲାଗସିପ ଅଭିଯାନ ଜରିଆରେ ତ୍ୱରାନ୍ୱିତ ହେଉଥିବା ୭୫ଟି ପ୍ରକଳ୍ପକୁ ନେଇ ଏକ କଫି ଟେବୁଲ ବୁକ୍ ମଧ୍ୟ ଉନ୍ମୋଚନ କରିଥିଲେ । ଲକ୍ଷ୍ନୌର ବାବା ସାହେବ ଭୀମରାଓ ଆମ୍ବେଦକର ବିଶ୍ୱବିଦ୍ୟାଳୟ (BB) ଏକ ପ୍ରଧାନ ପଦକ୍ଷେପ । ଏହି ଆଇନ ସମୁଦାୟ ଗୃହ ନିର୍ମାଣ କ୍ଷେତ୍ରକୁ ଜାଲିଆତି ଓ ଧୋକାବାଦିରୁ ବଞ୍ଚାଇବା ସହ ଘର କ୍ରେତାଙ୍କୁ ସଶକ୍ତ କରିଛି । ପ୍ରଧାନମନ୍ତ୍ରୀ ଆହୁରି କହିଥିଲେ ଯେ ସହରାଞ୍ଚଳଳ ସ୍ୱାୟତ୍ତଶାସନ ସଂସ୍ଥାଗୁଡିକ ରାସ୍ତାରେ ଏଲ୍‌ଇଡି ବତୀ ବ୍ୟବହାର କରି ବାର୍ଷିକ ହଜାର କୋଟି ଟଙ୍କା ବଞ୍ଚାଉଛନ୍ତି । ବର୍ତ୍ତମାନ ଏହି ବଳକା ଅର୍ଥ ଅନ୍ୟାନ୍ୟ ବିକାଶମୂଳକ କାର୍ଯ୍ୟରେ ବ୍ୟୟ ହେଉଛି । ସହରରେ ଏଲଇଡି ବିଦ୍ୟୁତବିଲ୍ କମ୍ କରିବାରେ ମଧ୍ୟ ସହାୟକ ହୋଇଛି ବୋଲି ସେ କହିଥିଲେ । ପ୍ରଯୁକ୍ତି ବିଦ୍ୟା ଯୋଗୁଁ ଗତ ୬-୭ବର୍ଷ ମଧ୍ୟରେ ସହରୀ କ୍ଷେତ୍ରରେ ବ୍ୟାପକ ପରିବର୍ତ୍ତନ ଘଟିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଯୁକ୍ତିବିଦ୍ୟା ସମନ୍ୱିତ କମାଣ୍ଡ ଓ ନିରନ୍ତ୍ରଣ କେନ୍ଦ୍ର ଭାବେ ଆଜି ଦେଶର ୭୦ଟିରୁ ଅଧିକ ସହରରେ କାର୍ଯ୍ୟ କରୁଛି । ଆଜି ଆମକୁ ‘ପହଲେ ଆପ୍‌-ଟେକ୍ନୋଲୋଜି ଫାଷ୍ଟ’ କହିବାକୁ ପଡିବ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଛନ୍ତି ଯେ ରାସ୍ତାକଡ ବିକାଳିମାନେ ସ୍ୱନିଧି ଯୋଜନା ଅଧୀନରେ ବ୍ୟାଙ୍କ ସହ ଯୋଡି ହୋଇଛନ୍ତି। ଏହି ଯୋଜନା ଅଧୀନରେ ୨୫ଲକ୍ଷ ହିତାଧିକାରୀଙ୍କୁ ୨୫୦୦କୋଟି ଟଙ୍କା ଦିଆଯାଇଛି । କେବଳ ଉତ୍ତର ପ୍ରଦେଶର ସାତଲକ୍ଷ ହିତାଧିକାରୀ ସ୍ୱନିଧି ଯୋଜନା ଯୋଗୁଁ ଉପକୃତ ହୋଇଛନ୍ତି । ଡିଜିଟାଲ ନେଣଦେଣ ଲାଗି ସେ ବିକ୍ରେତାମାନଙ୍କୁ ଧନ୍ୟବାଦ ଅର୍ପଣ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଜିକାଲି ମେଟ୍ରୋ ସେବା ଦେଶର ପ୍ରମୁଖ ନଗରୀଗୁଡିକରେ ଦୃତଗତିରେ ବୃଦ୍ଧି ପାଉଛି। ୨୦୧୪ମସିହାରେ ମେଟ୍ରୋସେବା ୨୫୦କିଲୋମିଟରରୁ କମ୍ ରାସ୍ତାରେ ଉପଲବ୍ଧ ହେଉଥିବାବେଳେ, ଏହା ଆଜି ୭୫୦କିଲୋମିଟରକୁ ବୃଦ୍ଧି ପାଇଛି । ବର୍ତ୍ତମାନ ଦେଶରେ ଏକହଜାର କିଲୋମିଟରରୁ ଅଧିକ ମେଟ୍ରୋ ଟ୍ରାକ୍ ପାଇଁ କାର୍ଯ୍ୟ ଚାଲିଛି ।
ଫ୍ରାନ୍ସ ରାଷ୍ଟ୍ରପତି ମହାମହିମ ଏମାନୁଏଲ ମାକ୍ରନଙ୍କ ସହ ଫୋନରେ କଥା ହେଲେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫ୍ରାନ୍ସ ରାଷ୍ଟ୍ରପତି ଏମାନୁଏଲ ମାକ୍ରନଙ୍କ ସହିତ ଫୋନରେ କଥା ହୋଇଛନ୍ତି । ଦୁଇ ନେତା ୟୁକ୍ରେନରେ ବର୍ତ୍ତମାନର ପରିସ୍ଥିତି ସମ୍ପର୍କରେ ଆଲୋଚନା କରିଥିଲେ । ୟୁକ୍ରେନରେ ଯୁଦ୍ଧ ସ୍ଥିତି ଜାରି ରହିବା ଏବଂ ମାନବୀୟ ପରିସ୍ଥିତି ଅତ୍ୟନ୍ତ ଗମ୍ଭୀର ହେବା ନେଇ ଦୁଇ ନେତା ଚିନ୍ତା ବ୍ୟକ୍ତ କରିଥିଲେ । ତତ୍କାଳ ଯୁଦ୍ଧ ବନ୍ଦ କରିବା ସହିତ ଆଲୋଚନା ଓ କୁଟନୀତିର ମାର୍ଗକୁ ଫେରିବା ଲାଗି ଭାରତର ବାରମ୍ବାର ନିବେଦନକୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ପୁଣିଥରେ ଦୋହରାଇଥିଲେ । ସାମ୍ପ୍ରତିକ ବିଶ୍ୱ ବ୍ୟବସ୍ଥା ପାଇଁ ଅନ୍ତର୍ଜାତୀୟ ଆଇନ, ମିଳିତ ଜାତିସଂଘ ଘୋଷଣାନାମା ଏବଂ ସବୁ ଦେଶର କ୍ଷେତ୍ରୀୟ ଅଖଣ୍ଡତା ଓ ସାର୍ବଭୌମତ୍ୱ ପ୍ରତି ସମ୍ମାନ ଜଣାଇବାରେ ଭାରତ ବିଶ୍ୱାସ କରିଥାଏ ବୋଲି ସେ ଜୋର ଦେଇ କହିଥିଲେ । ଉଭୟ ପକ୍ଷ ମଧ୍ୟରେ ଆଲୋଚନାକୁ ପ୍ରଧାନମନ୍ତ୍ରୀ ସ୍ୱାଗତ କରିବା ସହିତ ମୁକ୍ତ ଓ ଅବାଧ ମାନବୀୟ ସହାୟତା ଏବଂ ସବୁ ଲୋକମାନଙ୍କର ସୁଗମ ଯାତାୟାତ ସୁନିଶ୍ଚିତ କରିବା ଉପରେ ସେ ଗୁରୁତ୍ୱାରୋପ କରିଥିଲେ। ସଙ୍କଟଗ୍ରସ୍ତ ଅଞ୍ଚଳରୁ ଭାରତୀୟମାନଙ୍କୁ ଉଦ୍ଧାର କରିବା ଏବଂ ପ୍ରଭାବିତ ଲୋକମାନଙ୍କୁ ଔଷଧପତ୍ର ସମେତ ଜରୁରି ରିଲିଫ ସହାୟତା ଯୋଗାଇ ଦେବା ପାଇଁ ଭାରତର ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ ରାଷ୍ଟ୍ରପତି ମାକ୍ରନଙ୍କୁ ସୂଚନା ଦେଇଥିଲେ ।
ଗହମ ଯୋଗାଣ, ଷ୍ଟକ ଓ ରପ୍ତାନୀ ସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଆୟୋଜିତ ବୈଠକରେ ସମୀକ୍ଷା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆୟୋଜିତ ବୈଠକରେ ଗହମ ଯୋଗାଣ, ଷ୍ଟକ ଓ ରପ୍ତାନୀର ବିଭିନ୍ନ ଦିଗ ସମ୍ପର୍କରେ ସମୀକ୍ଷା ହୋଇଥିଲା । ପ୍ରଧାନମନ୍ତ୍ରୀଙ୍କୁ ଏହି ସମ୍ପର୍କରେ ବିସ୍ତୃତ ପ୍ରେଜେଣ୍ଟେସନ ପ୍ରଦାନ କରାଯାଇଥିଲା । ଶସ୍ୟ ଉତ୍ପାଦନ ଉପରେ ମାର୍ଚ୍ଚ- ଏପ୍ରିଲ ୨୦୨୨ ବଢିଥିବା ତାପମାତ୍ରାର ପ୍ରଭାବ ସମ୍ପର୍କରେ ତାଙ୍କୁ ଅବଗତ କରାଯାଇଥିଲା । ଗହମ ଖରିଦ ଓ ରପ୍ତାନୀର ସ୍ଥିତି ସମ୍ପର୍କରେ ମଧ୍ୟ ସମୀକ୍ଷା ହୋଇଥିଲା । ଭାରତରେ କୃଷିଜାତ ଉତ୍ପାଦଗୁଡିକର ଚାହିଦା ବଢି ଚାଲିଥିବାରୁ ବିଭିନ୍ନ ଖାଦ୍ୟଶସ୍ୟ ଓ ଅନ୍ୟ କୃଷିଜାତ ଉତ୍ପାଦଗୁଡିକୁ ସୁନିଶ୍ଚିତ ସ୍ରୋତ ଭାବେ ବିକଶିତ କରିବା ପାଇଁ ଗୁଣବତ୍ତା ମାନକ ଓ ମାନଦଣ୍ଡ ସୁନିଶ୍ଚିତ କରିବାକୁ ପ୍ରଧାନମନ୍ତ୍ରୀ ନିର୍ଦ୍ଦେଶ ଦେଇଥିଲେ । କୃଷକମାନଙ୍କୁ ଯଥାସମ୍ଭବ ସାହାଯ୍ୟ କରିବା ପାଇଁ ସେ ଅଧିକାରୀମାନଙ୍କୁ କହିଥିଲେ । କୃଷକମାନଙ୍କ ପାଇଁ ଲାଭଜନକ ହେଉଥିବା ବର୍ତ୍ତମାନର ବଜାର ଦର ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଅବଗତ କରା ଯାଇଥିଲା । ଏହି ବୈଠକରେ ପ୍ରଧାନମନ୍ତ୍ରୀଙ୍କ ପ୍ରମୁଖ ସଚିବ, ପରାମର୍ଶଦାତା, କ୍ୟାବିନେଟ ସଚିବ, ଖାଦ୍ୟ, ସାଧାରଣ ବଣ୍ଟନ ଓ କୃଷି ବିଭାଗର ସଚିବମାନେ ଯୋଗ ଦେଇଥିଲେ ।
ଶାନ୍ତିପୂର୍ଣ୍ଣ ବାହ୍ୟ ଅନ୍ତରୀକ୍ଷ ଅନ୍ୱେଷଣ ଓ ଉପଯୋଗ ନେଇ ଭାରତ, ସାଓ ଟୋମ୍ ଏବଂ ପ୍ରିନ୍ସିପ ମଧ୍ୟରେ ଚୁକ୍ତି ପ୍ରସଙ୍ଗ ଅବଗତ ହେଲେ କେନ୍ଦ୍ର କ୍ୟାବିନେଟ

ଶାନ୍ତିପୂର୍ଣ୍ଣ ଉଦ୍ଦେଶ୍ୟରେ ବାହ୍ୟ ଅନ୍ତରୀକ୍ଷର ଅନ୍ୱେଷଣ ଓ ଏହାର ଉପଯୋଗ ଲାଗି ଭାରତ ଓ ସାଓ ଟୋମ୍ ଏବଂ ପ୍ରିନ୍ସିପ ମଧ୍ୟରେ ହୋଇଥିବା ଚୁକ୍ତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକକୁ ଅବଗତ କରାଯାଇଛି । ଏହି ବୁଝାମଣା 2018 ସେପ୍ଟେମ୍ବର 7 ତାରିଖରେ ନୂଆଦିଲ୍ଲୀରେ ସ୍ୱାକ୍ଷର ହୋଇଥିଲା । ମୁଖ୍ୟ ବିଶେଷତ୍ୱ: 1– ଏହି ବୁଝାମଣା ଫଳରେ ପୃଥିବୀର ରିମୋଟ ସେନ୍ସିଂ କ୍ଷେତ୍ର, ଉପଗ୍ରହ ଯୋଗାଯୋଗ, ଉପଗ୍ରହ ନେଭିଗେସନ, ଅନ୍ତରୀକ୍ଷ ବିଜ୍ଞାନ ଓ ବାହ୍ୟ ଅନ୍ତରୀକ୍ଷର ଅନ୍ୱେଷଣ ପ୍ରସଙ୍ଗରେ ନୂଆ ଗବେଷଣା ଗତିବିଧି ଓ ଏହାର ଉପଯୋଗର ସମ୍ଭାବନା ଖୋଜିବା ପାଇଁ ପ୍ରୋତ୍ସାହନ ମିଳିବ । 2– ଏହି ବୁଝାମଣା ଦ୍ୱାରା ମାନବତାର ମଙ୍ଗଳ ପାଇଁ ଅନ୍ତରୀକ୍ଷ ପ୍ରଯୁକ୍ତବିଦ୍ୟାର ଉପଯୋଗ କ୍ଷେତ୍ରରେ ଅନେକ ଗତିବିଧିକୁ ଯୌଥ ଭାବେ ଆୟୋଜିତ କରିବା ଓ ବିକଶିତ କରିବାର କାର୍ଯ୍ୟକୁ ପ୍ରୋତ୍ସାହନ ମିଳିବ । ଏଭଳି ଭାବେ ଦୁଇ ଦେଶର ସମସ୍ତ ଭାଗ ଓ କ୍ଷେତ୍ର ଲାଭାନ୍ୱିତ ହେବ । ମୁଖ୍ୟ ପ୍ରଭାବ: ଏହି ବୁଝାମଣା ଫଳରେ ପୃଥିବୀର ରିମୋଟ ସେନ୍ସିଂ କ୍ଷେତ୍ର, ଉପଗ୍ରହ ଯୋଗାଯୋଗ, ଉପଗ୍ରହ ନାଭିଗେସନ, ଅନ୍ତରୀକ୍ଷ ବିଜ୍ଞାନ ଓ ବାହ୍ୟ ଅନ୍ତରୀକ୍ଷର ଅନ୍ୱେଷଣ ପ୍ରସଙ୍ଗରେ ନୂଆ ଗବେଷଣା ଗତିବିଧି ଓ ଏହାର ଉପଯୋଗର ସମ୍ଭାବନା ଖୋଜିବା ପାଇଁ ପ୍ରୋତ୍ସାହନ ମିଳିବ । ଏହି ବୁଝାମଣା ଯୋଗୁ ମାନବ ଜାତିର ମଙ୍ଗଳ ପାଇଁ ଅନ୍ତରୀକ୍ଷ ପ୍ରଯୁକ୍ତବିଦ୍ୟାର ଉପଯୋଗ କ୍ଷେତ୍ରରେ ଅନେକ ଗତିବିଧିକୁ ଯୌଥ ଭାବେ ଆୟୋଜିତ କରିବା ଓ ବିକଶିତ କରିବାର କାର୍ଯ୍ୟକୁ ପ୍ରୋତ୍ସାହନ ମିଳିବ । ଏଭଳି ଭାବେ ଉଭୟ ଦେଶର ସମସ୍ତ ଭାଗ ଓ କ୍ଷେତ୍ର ଲାଭାନ୍ୱିତ ହେବ ।
ଭାରତ - ଭିଏତନାମ ମଧ୍ୟରେ ମହାକାଶର ଶାନ୍ତିପୂର୍ଣ୍ଣ ଉପଯୋଗ ଘେନି ସହଯୋଗ ରାଜିନାମାକୁ କ୍ୟାବିନେଟ ସ୍ୱୀକୃତି

ଭାରତ-ଭିଏତନାମ ମଧ୍ୟରେ ମହାକାଶର ଶାନ୍ତିପୂର୍ଣ୍ଣ ବ୍ୟବହାର ଏବଂ ଅନୁସନ୍ଧାନ ଘେନି ସହଯୋଗ ରାଜିନାମାକୁ କେନ୍ଦ୍ର କ୍ୟାବିନେଟ ସ୍ୱୀକୃତି ପ୍ରଦାନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦିଙ୍କ ପୌରୋହିତ୍ୟରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା ପରେ ଅନୁମୋଦନ ମିଳିଛି । ଏହି ରାଜିନାମା ସେପ୍ଟେମ୍ବର 03, 2016 ତାରିଖ ଦିନ ଦୁଇ ଦେଶ ମଧ୍ୟରେ ସ୍ୱାକ୍ଷରିତ ହୋଇଥିଲା । ଏହି ଦ୍ୱିପାକ୍ଷିକ ରାଜିନାମାର ସର୍ତ୍ତାବଳୀ ଅନୁସାରେ ମହାକାଶ ବିଜ୍ଞାନ, ପ୍ରଯୁକ୍ତି ଏବଂ ଏହାର ପ୍ରୟୋଗ ତଥା ଭୂପୃଷ୍ଠ ରିମୋଟ ସେନ୍ସିଂ, ଉପଗ୍ରହ ଯୋଗାଯୋଗ ଓ ଉପଗ୍ରହ ଭିତ୍ତିକ ଅନୁସନ୍ଧାନ, ମହାକାଶ ବିଜ୍ଞାନ ଓ ଗ୍ରହ ସମ୍ବନ୍ଧୀୟ ମହାକାଶ ଯାନ ଅନୁସନ୍ଧାନ ବ୍ୟବସ୍ଥା ଓ ଭୂପୃଷ୍ଠ ଅନୁସନ୍ଧାନ ଓ ସର୍ବୋପରି ମହାକାଶ ପ୍ରଯୁକ୍ତି ଯେଉଁଥିରେ ଉଭୟ ଦେଶର ସ୍ୱାର୍ଥ ଜଡ଼ିତ ତଥା ନିହିତ ରହିଛି ସେହିସବୁ କ୍ଷେତ୍ରରେ ଉଭୟ ପକ୍ଷଙ୍କ ମଧ୍ୟରେ ସହଯୋଗ ଭିତ୍ତିରେ କାର୍ଯ୍ୟ କରାଯିବ । ପୁନଶ୍ଚ ମାନବସମାଜର ବୃହତ୍ତର ସ୍ୱାର୍ଥ ଦୃଷ୍ଟିରୁ ଭାରତ ଓ ଭିଏତନାମ ଏହି ଫ୍ରେମୱାର୍କ ରାଜିନାମାର ସର୍ତ୍ତାବଳୀ ଅନୁସାରେ ମହାକାଶ ଅନୁସନ୍ଧାନ ବିକାଶ ଦିଗରେ କାର୍ଯ୍ୟ କରିବେ । ଏହା ରିମୋଟ ସେନ୍ସିଂ, ଉପଗ୍ରହ ଯୋଗାଯୋଗ, ଉପଗ୍ରହ ନେଭିଗେସନ ତଥା ମହାକାଶ ବିଜ୍ଞାନ ଏବଂ ମହାଶୂନ୍ୟ ଗବେଷଣା କ୍ଷେତ୍ରରେ ନୂଆ ନୂଆ ଦିଗ ଉନ୍ମୋଚନ କରିବା ଦିଗରେ ମଧ୍ୟ ସହାୟକ ହୋଇପାରିବ ।
ଫାଷ୍ଟ ସୋଲାର ର ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ଶ୍ରୀ ମାର୍କ ୱିଡମାରଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫାଷ୍ଟ ସୋଲାର ସିଇଓ ଶ୍ରୀ ମାର୍କ ୱିଡମାରଙ୍କୁ ଭେଟିଛନ୍ତି । ସେମାନେ ଭାରତର ଅକ୍ଷୟ ଶକ୍ତି ଦୃଶ୍ୟପଟ୍ଟ, ବିଶେଷକରି ସୌର ଶକ୍ତି ସମ୍ଭାବନା ଏବଂ ୨୦୩୦ ସୁଦ୍ଧା ଅକ୍ଷୟଶକ୍ତି ଉତ୍ସରୁ ୪୫୦ ଗିଗାୱାଟ ବିଦ୍ୟୁତ ଉତ୍ପାଦନ ପାଇଁ ଆମର ଥିବା ଲକ୍ଷ୍ୟ ବିଷୟରେ ଆଲୋଚନା କରିଥିଲେ । ଫାଷ୍ଟ ସୋଲାର ତାହାର ଥିନ୍‍-ଫିଲ୍ମ ଜ୍ଞାନକୌଶଳ ବ୍ୟବହାର କରି ଭାରତରେ ଉତ୍ପାଦନ ସୁବିଧା ପ୍ରତିଷ୍ଠା ପାଇଁ ନିକଟରେ ଆରମ୍ଭ ହୋଇଥିବା ଉତ୍ପାଦନ ଭିତ୍ତିକ ପ୍ରୋତ୍ସାହନ (ପିଏଲ୍‍ଆଇ) ସ୍କିମ୍‌ରୁ ଲାଭ ଉଠାଇବା ସହିତ ଭାରତକୁ ବିଶ୍ୱ ଯୋଗାଣ ଶୃଙ୍ଖଳରେ ଏକୀକୃତ କରିବା ନେଇ ମଧ୍ୟ ଆଲୋଚନା ହୋଇଥିଲା ।
ବାର୍ଦ୍ଧା ଘୁର୍ଣ୍ଣିବାତ୍ୟା ପ୍ରଭାବିତଙ୍କ ସୁରକ୍ଷା ପାଇଁ ପ୍ରଧାନମନ୍ତ୍ରୀଙ୍କ ପ୍ରାର୍ଥନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାର୍ଦ୍ଧା ଘୂର୍ଣ୍ଣିବାତ୍ୟା ପ୍ରଭାବିତ ଲୋକଙ୍କ ସୁରକ୍ଷା ପାଇଁ ପ୍ରାର୍ଥନା କରିଛନ୍ତି । ଏକ ଟ୍ଵିଟ ଜରିଆରେ ପ୍ରଧାନମନ୍ତ୍ରୀ କହିଛନ୍ତି କେନ୍ଦ୍ର ସରକାର ସମ୍ପୃକ୍ତ ରାଜ୍ୟର ସ୍ଥାନୀୟ ପ୍ରଶାସନ ଏବଂ ସେନାବାହିନୀର ସକ୍ରିୟ ସହଯୋଗରେ ପ୍ରଭାବିତ ଲୋକଙ୍କ ଧନ ଜୀବନର ସୁରକ୍ଷା ପାଇଁ କାର୍ଯ୍ୟ କରୁଛନ୍ତି । “ଘୂର୍ଣ୍ଣିବାତ୍ୟା ବାର୍ଦ୍ଧା ଯୋଗୁଁ ପ୍ରଭାବିତ ଲୋକମାନଙ୍କ ନିକଟରେ ଆମେ ରହିଛୁ ଏବଂ ସେମାନଙ୍କ ସୁରକ୍ଷା ପାଇଁ ମୋର ପ୍ରାର୍ଥନା । ନିରାପଦରେ ରହନ୍ତୁ । ରାଷ୍ଟ୍ରୀୟ ବିପର୍ଯୟ ପ୍ରଶମନ ପରିଚାଳନା ସଂସ୍ଥା, ସ୍ଥାନୀୟ ପ୍ରଶାସନ ଏବଂ ସେନାବାହିନୀ ସହାୟତାରେ କେନ୍ଦ୍ର ସରକାର ଲୋକଙ୍କ ଧନ ଜୀବନର ସୁରକ୍ଷା ଲାଗି କାର୍ଯ୍ୟ କରୁଛନ୍ତି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ଓ ରାଷ୍ଟ୍ରପତି ପୁଟିନଙ୍କ ମଧ୍ୟରେ ଶୁଭେଚ୍ଛା ଆଦାନ ପ୍ରଦାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ରୁଷ ରାଷ୍ଟ୍ରପତି ଭ୍ଲାଦିମିର ପୁଟିନ ପରସ୍ପର ମଧ୍ୟରେ ବର୍ଷ 2019 ଲାଗି ଆଜି ଟେଲିଫୋନ ଯୋଗେ ଶୁଭେଚ୍ଛା ବାର୍ତ୍ତା ଆଦାନ ପ୍ରଦାନ କରିଛନ୍ତି । ଖ୍ରୀଷ୍ଟମାସ ଅବସରରେ ରାଷ୍ଟ୍ରପତି ଏବଂ ରୁଷ ଅଧିବାସୀଙ୍କୁ ମଧ୍ୟ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଛନ୍ତି, ଯାହାକି ଆଜି ରୁଷିଆରେ ଏହି ପର୍ବ ପାଳନ କରାଯାଉଛି । ଗତ କିଛି ବର୍ଷ ହେଲା ଦୁଇ ଦେଶ ମଧ୍ୟରେ ବୃଦ୍ଧି ପାଉଥିବା ସ୍ଵତନ୍ତ୍ର ଓ ବିଶେଷାଧିକାର ରଣନୈତିକ ଭାଗୀଦାରୀତାରେ ଉଲ୍ଲେଖନୀୟ ସଫଳତା ହାସଲ ହୋଇଥିବାରୁ ଦୁଇ ନେତା ସନ୍ତୋଷ ପ୍ରକାଶ କରିଥିଲେ । ଗତ ମେ ମାସରେ ସୁଶୀଠାରେ ଦୁଇ ରାଷ୍ଟ୍ରମୁଖ୍ୟଙ୍କ ମଧ୍ୟରେ ହୋଇଥିବା ଆଲୋଚନା ଏବଂ ରାଷ୍ଟ୍ରପତି ପୁଟିନଙ୍କ ଅକ୍ଟୋବର ମାସର ଦିଲ୍ଲୀ ଗସ୍ତ କାଳରେ ହୋଇଥିବା ସଫଳ ବାର୍ଷିକ ଶିଖର କଥାବାର୍ତ୍ତାକୁ ସ୍ମରଣ କରି ଦୁଇ ନେତା ଦ୍ଵିପାକ୍ଷିକ ସଂପର୍କକୁ ଆହୁରି ଗତି ଦେବା ଲାଗି ପ୍ରତିବଦ୍ଧତା ଦୋହରାଇଥିଲେ । ରାଷ୍ଟ୍ରପତି ପୁଟିନ ସେପ୍ଟେମ୍ବର 2019ରେ ଅନୁଷ୍ଠିତ ହେବାକୁ ଥିବା ବାର୍ଷିକ ଇଷ୍ଟର୍ଣ୍ଣ ଇକୋନୋମିକ ଫୋରମ ବୈଠକକୁ ପ୍ରଧାନମନ୍ତ୍ରୀଙ୍କୁ ପୁଣି ଥରେ ନିମନ୍ତ୍ରଣ ଜଣାଇଥିଲେ । ଏହାଛଡା ପ୍ରତିରକ୍ଷା ଓ ଆତଙ୍କବାଦ ନିରୋଧୀ ପ୍ରସଙ୍ଗ ସମେତ ଅନେକ ପ୍ରମୁଖ ଦ୍ଵୀପାକ୍ଷିକ ତଥା ଆନ୍ତର୍ଜାତିକ ପ୍ରସଙ୍ଗ ନେଇ ଦୁଇ ନେତା ଅଧିକ ପାରସ୍ପରିକ ସହଯୋଗ ସଂକ୍ରାନ୍ତରେ ଆଲୋଚନା କରିଥିଲେ । ବୈଶ୍ଵିକ ବହୁମୂଖୀ ଶୃଙ୍ଖଳାରେ ଭାରତ-ରୁଷିଆ ସହଯୋଗ ଏକ ପ୍ରମୁଖ ଭୂମିକା ଗ୍ରହଣ କରେ ବୋଲି ଦୁଇ ନେତା ଏକମତ ହୋଇଥିଲେ । ତେଣୁ, ଦୁଇ ଦେଶ ଆଗାମୀ ସମୟରେ ଜାତିସଂଘ, ବ୍ରିକ୍ସ ଏବଂ ଅନ୍ୟାନ୍ୟ ବହୁଢାଞ୍ଚୀୟ ବ୍ୟବସ୍ଥାରେ ପାରସ୍ପରିକ ପରାମର୍ଶ ଓ ମିଳିତ ଆଲୋଚନା ଜାରି ରଖିବାକୁ ସହମତ ହୋଇଥିଲେ ।
ଅନ୍ତର୍ଜାତୀୟ ମହିଳା ଦିବସରେ ନାରୀ ଶକ୍ତିକୁ ପ୍ରଧାନମନ୍ତ୍ରୀଙ୍କ ଅଭିବାଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ତର୍ଜାତୀୟ ମହିଳା ଦିବସ ଅବସରରେ ‘ନାରୀ ଶକ୍ତି’କୁ ଅଭିବାଦନ କରିଛନ୍ତି । “ଅନ୍ତର୍ଜାତୀୟ ମହିଳା ଦିବସରେ, ଆମର ଅଦମ୍ୟ ନାରୀ ଶକ୍ତିକୁ ଆମର ଅଭିବାଦନ । ଆମେ ଏଥିପାଇଁ ଗର୍ବିତ ଯେ ଆମେ ଏପରି ସଂଖ୍ୟାଧିକ ନିଷ୍ପତ୍ତି ନେଇଛୁ ଯାହା ନାରୀ ସଶକ୍ତିକରଣକୁ ଆହୁରି ଆଗେଇ ନେଇଛି । ବିଭିନ୍ନ କ୍ଷେତ୍ରରେ ନାରୀମାନଙ୍କ ବିଶାଳ ଉପଲବ୍ଧୀକୁ ନେଇ ପ୍ରତ୍ୟେକ ଭାରତୀୟ ଗର୍ବ ଅନୁଭବ କରିବା ଉଚିତ୍”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜି-20 ଶିଖର ବୈଠକରେ ଯୋଗଦାନ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ଜି-20 ଶିଖର ବୈଠକରେ ଯୋଗଦାନ ପାଇଁ ଯିବା ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନିମ୍ନଲିଖିତ ବିବୃତି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ “ଆର୍ଜେଣ୍ଟିନା ପକ୍ଷରୁ ବୁଏନସ୍‌ ଏୟାର୍ସଠାରେ ନଭେମ୍ବର 29 ଠାରୁ ଡ଼ିସେମ୍ବର 1, 2018 ପର୍ଯ୍ୟନ୍ତ ଜି -20 ଶିଖର ବୈଠକର ଆୟୋଜନ କରାଯାଇଛି ଏବଂ ମୁଁ ସେଥିରେ ଯୋଗଦାନ କରିବାକୁ ଆର୍ଜେଣ୍ଟିନା ଗସ୍ତରେ ଯିବି ।” ଜି-20 ଶିଖର ବୈଠକ ବିଶ୍ୱର କୋଡ଼ିଏଟି ବିଶାଳ ଆର୍ଥିକ ଉନ୍ନତ ରାଷ୍ଟ୍ରଙ୍କ ମଧ୍ୟରେ ବିବିଧ ସହଯୋଗ ସ୍ଥାପନ ପାଇଁ ପ୍ରୟାସ କରାଯାଉଥିବା ଉପକ୍ରମ । ଏହାର ଦଶବର୍ଷର ଅସ୍ତିତ୍ୱ ମଧ୍ୟରେ, ଜି-20 ବିଶ୍ୱରେ ଏକ ସ୍ଥିର ଏବଂ ଶାଶ୍ଵତ ଆର୍ଥିକ ବିକାଶ ଦିଗରେ କାର୍ଯ୍ୟ କରିଆସିଛି । ବିଶେଷ କରି ବିକାଶଶୀଳ ରାଷ୍ଟ୍ର ଓ ଭାରତ ଭଳି ପ୍ରଗତିଶୀଳ ଅର୍ଥବ୍ୟବସ୍ଥା ସକାଶେ ଏହା ଅତ୍ୟନ୍ତ ଉପଯୋଗୀ । ଭାରତ ଏବେ ବିଶ୍ୱର ଅନ୍ୟତମ ଦ୍ରୁତ ପ୍ରଗତିଶୀଳ ଅର୍ଥବ୍ୟବସ୍ଥାର ମାନ୍ୟତା ଲାଭ କରିଛି । ବିଶ୍ୱ ଆର୍ଥିକ ବିକାଶ ଏବଂ ସମୃଦ୍ଧିକୁ ଭାରତର ଅବଦାନ ଉଲ୍ଲେଖନୀୟ ଏବଂ “ଉତ୍ତମ, ଗ୍ରହଣୀୟ ଏବଂ ନିରନ୍ତର ବିକାଶର ସହମତିଭିତ୍ତିକ ବାତାବରଣ ସୃଷ୍ଟି” ପାଇଁ ଭାରତର ପ୍ରତିବଦ୍ଧତା ନିର୍ବିବାଦୀୟ, ଯାହାକି ଏହି ଶିଖର ସମ୍ମିଳନୀର ଶୀର୍ଷକ ରଖାଯାଇଛି ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଜି-20 ଶିଖର ସମ୍ମିଳନୀ ଅବସରରେ ମୁଁ ସଦସ୍ୟ ରାଷ୍ଟ୍ରସମୂହର ନେତୃବର୍ଗଙ୍କ ସହ ସାକ୍ଷାତ ଏବଂ ସେମାନଙ୍କ ସହ ଆଲୋଚନା କରିବାକୁ ଅପେକ୍ଷାରତ । ଏହି ଆଲୋଚନା କାଳରେ ଜି-20ର ଦଶବର୍ଷର କାର୍ଯ୍ୟକାଳ ମଧ୍ୟରେ ଯେଉଁସବୁ ପ୍ରଗତି ହାସଲ କରାଯାଇପାରିଛି ତାହାର ସମୀକ୍ଷା କରାଯିବ । ଏ ଦିଗରେ ଯେଉଁସବୁ ଅନ୍ତରାୟ ଏବଂ ପ୍ରତିବନ୍ଧକ ଦେଖାଦେଇଛି ସେସବୁକୁ ଆଗାମୀ ଦିନରେ କିଭଳି ମୁକାବିଲା କରାଯିବ ସେ ସଂପର୍କରେ ମଧ୍ୟ ଉପାୟ ସ୍ଥିର କରାଯିବ । ଏକ ବିଶ୍ଵିକ ଶାଶ୍ଵତ ଅର୍ଥବ୍ୟବସ୍ଥା ଏବଂ ବାଣିଜ୍ୟ କାରବାର, ଅନ୍ତରାଷ୍ଟ୍ରୀୟ ଆର୍ଥିକ ଓ ଟିକସ ବ୍ୟବସ୍ଥା, ଭବିଷ୍ୟତର କାର୍ଯ୍ୟପନ୍ଥା ନିର୍ଦ୍ଧାରଣ, ନାରୀ ସଶକ୍ତିକରଣ, ଭିତ୍ତିଭୂମି ଏବଂ ନିରନ୍ତର ବିକାଶ ଆଦି ପ୍ରସଙ୍ଗ ଉପରେ ଏହି ସମ୍ମିଳନୀରେ ବିଚାରବିମର୍ଶ କରାଯିବ । ଯେଉଁସବୁ ପ୍ରଗତିଶୀଳ ରାଷ୍ଟ୍ରମାନେ ଏବେ ଉନ୍ନତି ପଥରେ ଅଗ୍ରସର ହେଉଛନ୍ତି ସେମାନେ ବିଶ୍ୱ ଅର୍ଥବ୍ୟବସ୍ଥାର ବିକାଶରେ ବିଶେଷ ଭୂମିକା ଗ୍ରହଣ କରିଛନ୍ତି । ସେମାନଙ୍କ ଆର୍ଥିକ ପ୍ରଗତି କ୍ଷେତ୍ରରେ ଏବେ ଦେଖାଦେଇଥିବା ଅଭୂତପୂର୍ବ ଆର୍ଥିକ ଏବଂ ପ୍ରଯୁକ୍ତିଗତ ଚାଲେଞ୍ଜଗୁଡ଼ିକୁ କିଭଳି ମୁକାବିଲା କରାଯାଇପାରିବ ତାହା ଉପରେ ଜି-20 ଶିଖର ସମ୍ମିଳନୀରେ ବିଶ୍ୱ ନେତୃବର୍ଗ ପୁଙ୍ଖାନୁପୁଙ୍ଖ ଆଲୋଚନା କରିବେ । ପ୍ରଧାନମନ୍ତ୍ରୀ କହିଛନ୍ତି ଯେ ବିଶ୍ୱ ଆର୍ଥିକ ସମୃଦ୍ଧି ପାଇଁ ଯେଉଁସବୁ ସାମୂହିକ ପଦକ୍ଷେପ ଗ୍ରହଣ କରାଯିବା ଆବଶ୍ୟକ ତାହାକୁ ବର୍ତ୍ତମାନର ବାସ୍ତବତା ଦୃଷ୍ଟିରୁ ସାମୂହିକ ଭାବେ କିଭଳି କାର୍ଯ୍ୟକାରୀ କରାଯିବ ଏବଂ ସେଥିରେ କି ପ୍ରକାର ପରିବର୍ତ୍ତନ ଆବଶ୍ୟକ ସେହି ପ୍ରସଙ୍ଗ ଉପରେ ସେ ଏହି ସମ୍ମିଳନୀରେ ଆଲୋଚନା କରିବେ । ସେହିଭଳି ଆର୍ଥିକ ଅପରାଧ ଏବଂ ଆର୍ଥିକ ଆତଙ୍କବାଦ ବିରୋଧରେ ସମନ୍ୱିତ କାର୍ଯ୍ୟାନୁଷ୍ଠାନ ଗ୍ରହଣର ଆବଶ୍ୟକତା ରହିଛି ଏବଂ ସେଥିପାଇଁ ଅନ୍ତରାଷ୍ଟ୍ରୀୟ ସହଯୋଗର ଜରୁରୀ ଆବଶ୍ୟକତାକୁ ଏବେ ସଭିଏଁ ଉପଲବ୍ଧ କରିଛନ୍ତି ବୋଲି ପ୍ରଧାନମନ୍ତ୍ରୀ କହିଛନ୍ତି । ସବୁଥର ଭଳି, ଏହି ଶିଖର ସମ୍ମିଳନୀ ପୃଷ୍ଠଭୂମିରେ ମୁଁ ବିଶ୍ୱ ନେତୃବର୍ଗଙ୍କୁ ଭେଟିବାର ଅବସର ପାଇବି ଏବଂ ସେମାନଙ୍କ ସହ ଦ୍ୱିପାକ୍ଷିକ ଏବଂ ବହୁପାକ୍ଷିକ ସ୍ୱାର୍ଥଜଡ଼ିତ ପ୍ରସଙ୍ଗ ଉପରେ ଆଲୋଚନା ପାଇଁ ଉତ୍କଣ୍ଠାର ସହ ଅପେକ୍ଷାରତ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଲିସବନରେ ଭାରତୀୟ ସମୁଦାୟଙ୍କ ସହ ପ୍ରଧାନମନ୍ତ୍ରୀଙ୍କ ମତବିନିମୟ

ଐତିହାସିକ ପର୍ତ୍ତୁଗାଲ ଗସ୍ତ ଯାଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲିସବନଠାରେ ଭାରତୀୟ ସମୁଦାୟଙ୍କୁ ଭେଟିବା ସହ ସେମାନଙ୍କ ସହ ଭାବ ବିନିମୟ କରିଛନ୍ତି । ଏହି ଅବସରରେ ସେ ଭାରତୀୟ ବଂଶୋଦ୍ଭବମାନଙ୍କୁ ଉଦବୋଧନ ଦେଇ ଭାରତ – ପର୍ତ୍ତୁଗାଲ ସହଭାଗୀତାର ବିଭିନ୍ନ ପ୍ରସଙ୍ଗ ଉପରେ ଗୁରୁତ୍ୱ ଆରୋପ କରିଛନ୍ତି । ପର୍ତ୍ତୁଗାଲ ଗସ୍ତକାଳରେ ଶ୍ରୀ ମୋଦୀ ସେ ଦେଶର ପୂର୍ବତନ ପ୍ରଧାନମନ୍ତ୍ରୀ ଆଣ୍ଟୋନିଓ ଗୁଏଟେରେସଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ଏହି ଅବସରରେ ଯୋଗ ଏବଂ ସାମଗ୍ରୀକ ସ୍ୱାସ୍ଥ୍ୟସେବା ପ୍ରସଙ୍ଗରେ ଉଲ୍ଲେଖ କରିବା ସହ ଯୋଗର ବାର୍ତ୍ତା ପ୍ରଚାର ଏବଂ ପ୍ରସାର ଦିଗରେ ପର୍ତ୍ତୁଗାଲର ଭୂମିକାକୁ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଭାରତ ଏବେ ବିଶ୍ୱର ଦ୍ରୁତଗାମୀ ସମୃଦ୍ଧିଶୀଳ ଅର୍ଥବ୍ୟବସ୍ଥାରେ ପରିଣତ ହୋଇଛି । ଇସ୍ରୋ ବୈଜ୍ଞାନିକମାନଙ୍କ ସଫଳତାକୁ ପ୍ରଶଂସା କରି ଶ୍ରୀ ମୋଦୀ କହିଛନ୍ତି ଯେ ମହାକାଶ ବିଜ୍ଞାନ କ୍ଷେତ୍ରରେ ଆମ ବୈଜ୍ଞାନିକମାନେ ମହାନ କାର୍ଯ୍ୟ କରିଦେଖାଇଛନ୍ତି । ନିକଟରେ ସେମାନେ 30 ଟି ନାନୋ ଉପଗ୍ରହକୁ ମହାଶୂନ୍ୟକୁ ପଠାଇବାରେ ସଫଳ ହୋଇଛନ୍ତି । ପୂର୍ବରୁ ଶ୍ରୀ ମୋଦୀ ପର୍ତ୍ତୁଗାଲରେ ସମ୍ପ୍ରତି ସଂଘଟିତ ଭୟଙ୍କର ଜଙ୍ଗଲପୋଡିରେ ଧନଜୀବନହାନି ଘଟଣାରେ ଗଭୀର ଦୁଃଖ ପ୍ରକଟ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ତାଙ୍କର ଏହି ଗସ୍ତ କାଳରେ ପର୍ତ୍ତୁଗାଲ ପ୍ରଧାନମନ୍ତ୍ରୀ ଆଣ୍ଟୋନିଓ କୋଷ୍ଟାଙ୍କୁ ଦରିଆପାରି ଭାରତୀୟ କାର୍ଡ ପ୍ରଦାନ କରିଛନ୍ତି ।
ଇମ୍ଫାଲରେ ସମନ୍ୱିତ ଚେକ ପୋଷ୍ଟ ଓ ବିଭିନ୍ନ ଭିତ୍ତିଭୂମି ପ୍ରକଳ୍ପ ଉଦଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଇମ୍ଫାଲ ଗସ୍ତ କରିଥିଲେ । ମୋରେ ଠାରେ ଏକ ବିଶାଳ ଜନସଭାରେ ସେ ସମନ୍ୱିତ ଚେକ ପୋଷ୍ଟର ଉଦଘାଟନ କରିଥିଲେ । ସେ ମଧ୍ୟ ଦୋଲାଇଥାବି ବ୍ୟାରେଜ ପ୍ରକଳ୍ପ, ସାଓମ୍ବଙ୍ଗ ଠାରେ ଏଫସିଆଇ ଖାଦ୍ୟ ସଂରକ୍ଷଣ ଗୋଦାମ ଏବଂ ଜଳଯୋଗାଣ ଓ ପର୍ଯ୍ୟଟନ ସହ ଜଡ଼ିତ ପ୍ରକଳ୍ପଗୁଡ଼ିକର ଉଦଘାଟନ କରିଥିଲେ । 400 କେଭି କ୍ଷମତା ବିଶିଷ୍ଟ ଡବଲ ସର୍କିଟ ସିଲଚର-ଇମ୍ଫାଲ ଲାଇନକୁ ମଧ୍ୟ ସେ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ସେ ଏକ କ୍ରୀଡ଼ା ପ୍ରକଳ୍ପ ପାଇଁ ମଧ୍ୟ ଆଧାରଶିଳା ରଖିଥିଲେ । ସମବେତ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ ମଣିପୁରର ବୀର ସ୍ୱାଧୀନତା ସଂଗ୍ରାମୀ ବିଶେଷ କରି ମହିଳା ସ୍ୱାଧୀନତା ସଂଗ୍ରାମୀମାନଙ୍କୁ ଶ୍ରଦ୍ଧାସୁମନ ଅର୍ପଣ କରିଥିଲେ । ସେ ସ୍ମରଣ କରାଇଦେଇଥିଲେ ଯେ ଅବିଭାଜିତ ଭାରତର ପ୍ରଥମ ଅନ୍ତରୀଣ ସରକାର ମଣିପୁରର ମୋଇରାଙ୍ଗ ଠାରେ ପ୍ରତିଷ୍ଠା ହୋଇଥିଲା । ଉତ୍ତର ପୂର୍ବାଂଚଳର ଲୋକମାନଙ୍କ ଠାରୁ ଆଜାଦ ହିନ୍ଦ ଫୌଜକୁ ମିଳିଥିବା ସହାୟତା ବିଷୟରେ ମଧ୍ୟ ସେ ଉଲ୍ଲେଖ କରିଥିଲେ । ସେ କହିଥିଲେ ନୂତନ ଭାରତର ଅଭିବୃଦ୍ଧି କାହାଣୀରେ ମଣିପୁର ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ । ପ୍ରଧାନମନ୍ତ୍ରୀ କହିଥିଲେ ଯେ ଆଜିର କାର୍ଯ୍ୟକ୍ରମରେ 1500 କୋଟି ଟଙ୍କାରୁ ଉର୍ଦ୍ଧ୍ଵ ପ୍ରକଳ୍ପର ଉଦଘାଟନ କିମ୍ବା ଶିଳାନ୍ୟାସ କରାଯାଇଛି । ସେ କହିଥିଲେ ଏହିସବୁ ପ୍ରକଳ୍ପଗୁଡ଼ିକ ରାଜ୍ୟର ଲୋକମାନଙ୍କ ପାଇଁ "ସହଜ ଜୀବନଧାରଣ'' ମାନରେ ଉନ୍ନତି ଆଣିବ । ଗତ ସାଢ଼େ 4 ବର୍ଷରେ ସେ ପ୍ରାୟ 30 ଥର ଉତ୍ତର-ପୂର୍ବାଂଚଳକୁ ଆସିଥିବା ସେ କହିଥିଲେ । ସେ କହିଥିଲେ ଯେ ଉତ୍ତର ପୂର୍ବାଂଚଳରେ ଏବେ ପରିବର୍ତ୍ତନ ଆସିବାରେ ଲାଗିଛି ଏବଂ ଦୀର୍ଘ ଦଶନ୍ଧି ଧରି ପଡ଼ିରହିଥିବା ପ୍ରକଳ୍ପ ସମ୍ପୂର୍ଣ୍ଣ କରାଯାଉଛି । ସେ କହିଥିଲେ ମୋରେ ଠାରେ ସମନ୍ୱିତ ଚେକ ପୋଷ୍ଟ ନିର୍ମାଣ ହେବା ଫଳରେ ସୀମାଶୁଳ୍କ କ୍ଲିୟରାନ୍ସ, ବିଦେଶୀମୁଦ୍ରା ବିନିମୟ, ଇମିଗ୍ରେସନ କ୍ଲିୟରାନ୍ସ ଆଦିରେ ସହାୟତା ମିଳିବ । ପ୍ରଧାନମନ୍ତ୍ରୀ କହିଥିଲେ ଯେ ଆଜି ଯେଉଁସବୁ ପ୍ରକଳ୍ପଗୁଡ଼ିକର ଉଦଘାଟନ କରାଯାଉଛି, ସେଥିରୁ ଏହା ପ୍ରମାଣିତ ହେଉଛି ଯେ କେନ୍ଦ୍ର ସରକାର ବିକାଶ ନିମନ୍ତେ ସମ୍ପୂର୍ଣ୍ଣ ପ୍ରତିବଦ୍ଧ । ସେ କହିଥିଲେ ଯେ ଦୋଲାଇଥାବି ବ୍ୟାରେଜ ପ୍ରକଳ୍ପର ଯୋଜନା 1987ରେ କରାଯାଇଥିଲା । କିନ୍ତୁ ଏହାର କାମ 2014 ପରେ ତ୍ୱରାନ୍ୱିତ ହୋଇଥିଲା । ଏବେ ଏହି ପ୍ରକଳ୍ପ ସମ୍ପୂର୍ଣ୍ଣ ହୋଇସାରିଛି । ସେ ଆଜି ଉଦଘାଟିତ ହେଉଥିବା ପର୍ଯ୍ୟଟନ ପ୍ରକଳ୍ପ ବିଷୟରେ ମଧ୍ୟ ଉଲ୍ଲେଖ କରିଥିଲେ । କେନ୍ଦ୍ର ସରକାରଙ୍କ ଦ୍ୱାରା ପ୍ରକଳ୍ପଗୁଡ଼ିକୁ ଶୀଘ୍ର ସମ୍ପୂର୍ଣ୍ଣ କରିବାର ପ୍ରତିବଦ୍ଧତା ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ତାଙ୍କ କାର୍ଯ୍ୟାଳୟରେ “ପ୍ରଗତି” ପ୍ରଣାଳୀ ଅନ୍ତର୍ଗତ ଭିଡିଓ କନଫରେନ୍ସିଂ ଜରିଆରେ ଅଟକି ରହିଥିବା ପ୍ରକଳ୍ପର ଅନୁଧ୍ୟାନ କରାଯାଉଛି । ସେ କହିଥିଲେ ଯେ ପ୍ରଗତି ବୈଠକଗୁଡ଼ିକ ଜରିଆରେ ବର୍ତ୍ତମାନ ସୁଦ୍ଧା ପାଖାପାଖି 12 ଲକ୍ଷ କୋଟି ଟଙ୍କା ମୂଲ୍ୟର ଅଟକି ରହିଥିବା ପ୍ରକଳ୍ପ ସହ ଜଡ଼ିତ ବିଭିନ୍ନ ପ୍ରସଙ୍ଗର ସମାଧାନ କରାଯାଇଛି । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ସାଭୋମବୁଙ୍ଗରେ ଭାରତୀୟ ସାଓମ୍ବଙ୍ଗ ଠାରେ ଏଫସିଆଇର ଗୋଦାମ ପାଇଁ ଡିସେମ୍ବର, 2016ରେ କାର୍ଯ୍ୟାରମ୍ଭ କରାଯାଇଥିଲା ଏବଂ ଏହା ଏବେ ପ୍ରାୟତଃ ସମ୍ପୂର୍ଣ୍ଣ ହୋଇସାରିଛି । ସେ ବିଭିନ୍ନ ଜଳଯୋଗାଣ ପ୍ରକଳ୍ପ ବିଷୟରେ ମଧ୍ୟ ଏପରି ଉଦାହରଣ ଦେଇଥିଲେ । ପ୍ରଧାନମନ୍ତ୍ରୀ ଏହା କହିଥିଲେ ଯେ ଉତ୍ତର-ପୂର୍ବାଂଚଳକୁ ଏପରି ଉନ୍ନତ ସଡ଼କ, ରେଳ ଏବଂ ଆକାଶ ମାର୍ଗରେ ଯୋଗାଯୋଗ ପ୍ରଦାନ କରାଯାଉଛି ଯାହା "ଯାତାୟାତ' ଜରିଆରେ ପରିବର୍ତ୍ତନ'ର ଦୃଷ୍ଟିକୋଣ ଅନୁରୂପ । ପ୍ରଧାନମନ୍ତ୍ରୀ ସ୍ୱଚ୍ଛ ଭାରତ, ସ୍ୱଚ୍ଛତା ଏବଂ ଆକାଂକ୍ଷୀ ଜିଲ୍ଲା ଚନ୍ଦେଲର ବିକାଶ ଭଳି ଅନ୍ୟ କ୍ଷେତ୍ରଗୁଡ଼ିକରେ ହେଉଥିବା ପ୍ରଗତି ବିଷୟରେ ମଧ୍ୟ ଉଲ୍ଲେଖ କରିଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ମଣିପୁର ମହିଳା ସଶକ୍ତିକରଣ କ୍ଷେତ୍ରରେ ମଧ୍ୟ ଆଗ ଧାଡ଼ିରେ ରହିଛି । ମଣିପୁର ବିଶିଷ୍ଟ କ୍ରୀଡ଼ାବିତ ମେରୀ କମଙ୍କ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଭାରତକୁ କ୍ରୀଡ଼ା ମହାଶକ୍ତି କରିବାରେ ଉତ୍ତର-ପୂର୍ବାଂଚଳର ଗୁରୁତ୍ୱପୂର୍ଣ୍ଣ ଭୂମିକା ରହିଛି । ସେ କହିଥିଲେ ଯେ ଭାରତରେ ଆଥଲେଟମାନଙ୍କ ଚୟନ ଏବଂ ତାଲିମରେ ପାରଦର୍ଶୀତା ବଜାୟ ରଖାଯାଉଛି, ଯାହା ଅନ୍ତର୍ଜାତୀୟ କ୍ରୀଡ଼ା ପ୍ରତିଯୋଗିତାରେ ଭାରତର ଉନ୍ନତ ପ୍ରଦର୍ଶନ ଦ୍ୱାରା ସ୍ପଷ୍ଟ ହୋଇଛି ।
ଜାତୀୟ ଜୈବ ଇନ୍ଧନ ନୀତି – ୨୦୧୮ରେ ସଂଶୋଧନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବୈଠକରେ ଜାତୀୟ ଜୈବ ଇନ୍ଧନ ନୀତି -୨୦୧୮ରେ ସଂଶୋଧନ ପ୍ରସ୍ତାବକୁ ମଞ୍ଜୁରି ମିଳିଛି । ଜାତୀୟ ଜୈବ ଇନ୍ଧନ ନୀତିକୁ ନୂତନ ଓ ଅକ୍ଷୟ ଶକ୍ତି ମନ୍ତ୍ରଣାଳୟ ଜରିଆରେ ୨୦୦୯ରେ ଲାଗୁ କରାଯାଇଥିଲା । ଏହା ସ୍ଥାନରେ “ଜାତୀୟ ଜୈବ ଇନ୍ଧନ ନୀତି-୨୦୧୮”କୁ ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରଣାଳୟ ପକ୍ଷରୁ ୪ ଜୁନ ୨୦୧୮ରେ ବିଜ୍ଞପିତ କରାଯାଇଥିଲା । ଜୈବ ଇନ୍ଧନ କ୍ଷେତ୍ରରେ ହେବାକୁ ଥିବା ପ୍ରଗତିକୁ ଧ୍ୟାନରେ ରଖି ଜାତୀୟ ଜୈବ ଇନ୍ଧନ ସମନ୍ବୟ ସମିତି (ଏନବିସିସି)ର ବିଭିନ୍ନ ବୈଠକରେ ଜୈବ ଇନ୍ଧନ ଉତ୍ପାଦନ ବଢ଼ାଇବା ପାଇଁ ନିଷ୍ପତ୍ତି ନିଆଯାଇଛି । ସେହିପରି ଏପ୍ରିଲ ପହିଲା, ୨୦୨୩ ଠାରୁ ସାରା ଦେଶରେ ୨୦ ପ୍ରତିଶତ ପର୍ଯ୍ୟନ୍ତ ଇଥାନଲ ଥିବା ଇଥାନଲ ମିଶ୍ରିତ ପେଟ୍ରୋଲ ବିକ୍ରି ଲାଗି ପ୍ରାରମ୍ଭିକ ପ୍ରୟାସ କରିବା ନିମନ୍ତେ ସ୍ଥାୟୀ ସମିତି ସୁପାରିସ କରିଛି । ଏହାକୁ ଦୃଷ୍ଟିରେ ରଖି ଜାତୀୟ ଜୈବ ଇନ୍ଧନ ନୀତିରେ ସଂଶୋଧନ କରାଯାଉଛି । ଜାତୀୟ ଜୈବ ଇନ୍ଧନ ନୀତି ପାଇଁ ମଞ୍ଜୁରିପ୍ରାପ୍ତ ମୁଖ୍ୟ ସଂଶୋଧନ ନିମ୍ନରେ ଦିଆଗଲା : ଜୈବ ଇନ୍ଧନ ଉତ୍ପାଦନ ପାଇଁ ଫିଡଷ୍ଟକ୍ସକୁ ମଞ୍ଜୁରି; ପେଟ୍ରୋଲରେ ୨୦ ପ୍ରତିଶତ ଇଥାନଲ ମିଶ୍ର ଲକ୍ଷ୍ୟକୁ ଇଏସଓ୍ବାଇ ୨୦୩୦ ପୂର୍ବରୁ ୨୦୨୫-୨୬ ଠାରୁ ହାସଲ କରିବା ପାଇଁ ପ୍ରାରମ୍ଭିକ ପ୍ରୟାସ କରିବା; ମେକ୍ ଇନ୍ କାର୍ଯ୍ୟକ୍ରମ ଅଧୀନରେ ସ୍ବତନ୍ତ୍ର ଆର୍ଥିକ ଜୋନ (ଏସଇଜେଡ), ରପ୍ତାନି ଉନ୍ମୁଖ ୟୁନିଟ (ଇଓୟୁ) ଜରିଆରେ ଦେଶରେ ଜୈବ ଇନ୍ଧନ ଉତ୍ପାଦନକୁ ପ୍ରୋତ୍ସାହନ; ଏନବିସିସିରେ ନୂଆ ସଦସ୍ୟଙ୍କୁ ସାମିଲ କରିବା; ସ୍ବତନ୍ତ୍ର କ୍ଷେତ୍ରରେ ଜୈବ ଇନ୍ଧନ ରପ୍ତାନିକୁ ଅନୁମତି ଦେବା ଏବଂ ଜାତୀୟ ଜୈବ ଇନ୍ଧନ ସମନ୍ବୟ ସମିତିର ବୈଠକ ସମୟରେ ନିଆଯାଇଥିବା ନିଷ୍ପତ୍ତିକୁ କାର୍ଯ୍ୟକାରୀ କରିବା ଲାଗି ନୀତିରେ ରହିଥିବା କେତେକ ବାକ୍ୟକୁ କାଟିବା ଓ ସେଥିରେ ସଂଶୋଧନ କରିବା । ଏହି ପ୍ରସ୍ତାବ କାର୍ଯ୍ୟକାରୀ ହେବା ଫଳରେ ସ୍ବଦେଶୀ ପ୍ରଯୁକ୍ତି ବିକାଶ ପାଇଁ ଆକର୍ଷଣ ଓ ସମର୍ଥନ ବଢ଼ିବ । ଯାହାଫଳରେ ମେକ୍ ଇନ ଇଣ୍ଡିଆ ଅଭିଯାନ ପାଇଁ ମାର୍ଗପ୍ରଶସ୍ତ ହେବ ତଥା ଅଧିକ ରୋଜଗାର ସୁଯୋଗ ସୃଷ୍ଟି ହେବ । ୨୦୧୮ରେ ବର୍ତ୍ତମାନର ଜାତୀୟ ଜୈବ ଇନ୍ଧନ ନୀତି ପ୍ରଣୟନ କରାଯାଇଥିଲା । ଏହି ପ୍ରସ୍ତାବିତ ସଂଶୋଧନ ପରେ ମେକ୍ ଇନ୍ ଇଣ୍ଡିଆ ଅଭିଯାନ ପାଇଁ ମାର୍ଗ ପ୍ରଶସ୍ତ ହେବ । ଏଥିସହିତ ଅଧିକରୁ ଅଧିକ ମାତ୍ରାରେ ଜୈବ ଇନ୍ଧନ ଉତ୍ପାଦନ ଜରିଆରେ ପେଟ୍ରୋଲିୟମ ଉତ୍ପାଦ ଆମଦାନୀକୁ ହ୍ରାସ କରାଯିବା ସମ୍ଭବ ହୋଇପାରିବ । ଜୈବ ଇନ୍ଧନ ପାଇଁ ଅନେକ ଫିଡଷ୍ଟକ୍ସକୁ ମଞ୍ଜୁରି ଦିଆଯାଉଛି । ଏହି ପଦକ୍ଷେପ ଫଳରେ ଆତ୍ମନିର୍ଭର ଭାରତକୁ ପ୍ରୋତ୍ସାହନ ମିଳିବ ଏବଂ ୨୦୪୭ ସୁଦ୍ଧା ଭାରତ ଇନ୍ଧନ କ୍ଷେତ୍ରରେ ସ୍ବାଧୀନ ହେବାର ପରିକଳ୍ପନା ତ୍ବରାନ୍ବିତ ହୋଇପାରିବ ।
ମହିଳା 50 ମିଟର ରାଇଫଲ 3 ପୋଜିସନ ବର୍ଗରେ ସ୍ଵର୍ଣ୍ଣ ବିଜେତା ତେଜସ୍ଵିନୀ ସାୱନ୍ତଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହିଳା 50 ମିଟର ରାଇଫଲ 3 ପୋଜିସନ ବର୍ଗରେ ସ୍ଵର୍ଣ୍ଣ ପଦକ ବିଜେତା ତେଜସ୍ଵିନୀ ସାୱନ୍ତଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଦୁଇ ଦିନରେ ଦୁଇଟି ପଦକ! ମହିଳା 50 ମିଟର ରାଇଫଲ 3 ପୋଜିସନ ବର୍ଗରେ ସ୍ଵର୍ଣ୍ଣ ପଦକ ଜିଣିଥିବା ତେଜସ୍ଵିନୀ ସାୱନ୍ତଙ୍କୁ ଅଭିନନ୍ଦନ । ଆମେ ଆହୁରି ମଧ୍ୟ ଆନନ୍ଦିତ ଯେ, ରାଜ୍ୟ ଗୋଷ୍ଠୀ କ୍ରୀଡାର ଫାଇନାଲରେ ସେ ରେକର୍ଡ ସ୍ଥାପନ କରିଛନ୍ତି” ।
ସୌନୀ ଯୋଜନା ଅନ୍ତର୍ଗତ ଅଯୀ ନଦୀବନ୍ଧରେ ଜଳ ପ୍ରବେଶ କାର୍ଯ୍ୟକୁ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜକୋଟଠାରେ ସୌନୀ ଯୋଜନା ଅନ୍ତର୍ଗତ ଅଯୀ ନଦୀବନ୍ଧରେ ଜଳ ପ୍ରବେଶ କାର୍ଯ୍ୟକ୍ରମର ଉଦ୍ଘାଟନ କରିଥିଲେ । ଏହି ଅବସରରେ ଏକ ଜନସଭାକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ଏକଦା ଗୁଜରାଟରେ ଉତ୍କଟ ଜଳ ସଂକଟ ଦେଖାଦେଇଥିଲା, ସେହିଦିନଠାରୁ ରାଜ୍ୟ ଅନେକ ବାଟ ଅଗ୍ରସର ହୋଇଛି । ସେ କହିଥିଲେ ଯେ ଗତ ଦୁଇ ଦଶନ୍ଧୀ ମଧ୍ୟରେ ଗୁଜରାଟର ବିକାଶ ଯାତ୍ରାରେ ବିଭିନ୍ନ ସକାରାତ୍ମକ ପରିବର୍ତ୍ତନ ଆସିଛି । ବହୁସଂଖ୍ୟାରେ ଲୋକଙ୍କୁ ଜଳଯୋଗାଣ ହୋଇଛି; ଆହୁରି ଅଧିକ ବିକାଶର ଦ୍ୱାର ଖୋଲିବ ବୋଲି ପ୍ରଧାନମନ୍ତ୍ରୀ କହିବା ସହ ସରକାର ଯଥାଶୀଘ୍ର ଜଳଯୋଗାଣ ପ୍ରତି ପ୍ରାଥମିକତା ଦେଉଛନ୍ତି ବୋଲି ଉଲ୍ଲେଖ କରିଥିଲେ । ସେ କହିଥିଲେ ଯେ ଯଥାସମ୍ଭବ ଜଳ ସଂରକ୍ଷଣ ପ୍ରତି ଯତ୍ନବାନ ହେବା ସମସ୍ତଙ୍କ ଉତରଦାୟିତ୍ୱ । ଜଳ ସଂରକ୍ଷଣ କ୍ଷେତ୍ରରେ ନବୀନତମ ଜ୍ଞାନ କୌଶଳକୁ ଆପଣାଇବା ଲାଗି ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ ।
ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବାହିନୀର ଦ୍ୱାଦଶ ପ୍ରତିଷ୍ଠା ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବାହିନୀ (NDRF) ର ଦ୍ୱାଦଶ ଗଠନ ଦିବସରେ ଶୁଭକାମନା ଜଣାଇଛନ୍ତି । “ଦ୍ୱାଦଶ ପ୍ରତିଷ୍ଠା ଓ ଗଠନ ଦିବସରେ ଏନଡିଆରଏଫ ଟିମକୁ ଶୁଭକାମନା । ବିପର୍ଯ୍ୟୟ ସମୟରେ ଏନଡିଆରଏଫର ତ୍ୱରିତ କାର୍ଯ୍ୟନୁଷ୍ଠାନ ବିଶେଷ କରି ଉଦ୍ଧାର ଓ ରିଲିଫ କାର୍ଯ୍ୟ ଅତ୍ୟନ୍ତ ପ୍ରଶଂସନୀୟ । ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବାହିନୀ ତାର ବ୍ୟବସ୍ଥା, ପ୍ରକ୍ରିୟା ଓ ସାମର୍ଥ୍ୟ ବୃଦ୍ଧି ଦିଗରେ ବାସ୍ତବ ଓ ଠିକଣା ପଦକ୍ଷେପ ଗ୍ରହଣ କରୁଛି ଯାହାକି ବିପର୍ଯ୍ୟୟ ବେଳେ ଆମର ଧନ-ଜୀବନ କ୍ଷତିର ମାତ୍ରାକୁ ଯଥେଷ୍ଟ ମାତ୍ରାରେ ହ୍ରାସ କରିପାରିବ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଆମେରିକା - ଭାରତ ବ୍ୟାପାର ପରିଷଦ ବୋର୍ଡର ସଦସ୍ୟବୃନ୍ଦ

ଯୁକ୍ତରାଷ୍ଟ୍ର ଆମେରିକା ଭାରତ ବ୍ୟବସାୟ ପରିଷଦ (ୟୁଏସଆଇବିସି)ର ବୋର୍ଡ ସଦସ୍ୟମାନେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସଦସ୍ୟମାନେ ଚଳିତ ସପ୍ତାହରେ ମୁମ୍ବାଇରେ ଆୟୋଜିତ ଇଣ୍ଡିଆ ଆଇଡିଆ ମଂଚର ଫଳାଫଳ ବିଷୟରେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ବ୍ୟାପାରମଣ୍ଡଳୀ ଦୁଇ ଦେଶ ମଧ୍ୟରେ ବ୍ୟବସାୟକୁ 500 ବିଲିୟନ ଡଲାର ପର୍ଯ୍ୟନ୍ତ ପହଁଚାଇବା ଲାଗି ଏକ କାର୍ଯ୍ୟଖସଡ଼ା ପ୍ରସ୍ତୁତ କରିବା ନିମନ୍ତେ ଆଗ୍ରହ କରିଥିଲେ । ବୋର୍ଡ ସଦସ୍ୟମାନେ ଭାରତରେ ନିଜ ସିଏସଆର ଗତିବିଧିକୁ ମଧ୍ୟ ବଢ଼ାଇବାକୁ ଚାହୁଁଥିବା ପ୍ରକାଶ କରିଥିଲେ । ସଦସ୍ୟମାନଙ୍କ ସହିତ ଆଲୋଚନା ସମୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଭାରତ ସରକାର ଅନେକ ସଂସ୍କାର ଆଣିଛନ୍ତି । ସେ ଭାରତରେ ନିବେଶ ପାଇଁ ଅପାର ସମ୍ଭାବନା ବିଷୟରେ ମଧ୍ୟ ଉଲ୍ଲେଖ କରିଥିଲେ ଏବଂ ଆମେରିକାର ପୁଞ୍ଜିନିବେଶକାରୀଙ୍କୁ ଭାରତରେ ପୁଞ୍ଜି ବିନିଯୋଗ କରିବା ଲାଗି ପ୍ରୋତ୍ସାହିତ କରିଥିଲେ । ଭାରତ ଏବଂ ଆମେରିକା ମଧ୍ୟରେ ଦ୍ଵିପାଖିକ ମୂଲ୍ୟବୋଧର ଉଲ୍ଲେଖ କରି ପ୍ରଧାନମନ୍ତ୍ରୀ ଉଭୟ ଦେଶର ନାଗରିକମାନଙ୍କ ମଧ୍ୟରେ ପାରସ୍ପରିକ ସମ୍ପର୍କ ବୃଦ୍ଧି କରିବାର ଆବଶ୍ୟକତା ଉପରେ ଗୁରୁତ୍ୱାରୋପ କରିଥିଲେ ।
ପ୍ରଧାନମନ୍ତ୍ରୀ ଇଟାଲୀୟାନ କଂଗ୍ରେଗେସନ ଫର କୃଷ୍ଣ କନସାଇଓନେସ୍‍ (ଇସ୍‍କନ) ପ୍ରତିନିଧୀଙ୍କୁ ଭେଟିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଭିନ୍ନ ସଂଗଠନର ସଦସ୍ୟଙ୍କ ସହ ଇଟାଲୀୟାନ କଂଗ୍ରେଗେସନ ଫର କୃଷ୍ଣ କନସାଇଓନେସ୍‍ (ଇସ୍‍କନ) ପ୍ରତିନିଧୀଙ୍କ ସହ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ଇଟାଲୀରେ ସେମାନଙ୍କର ବିଭିନ୍ନ ସାମାଜିକ କାର୍ଯ୍ୟ ସହିତ ଭଗବଦ୍ ଗୀତାଙ୍କ ବାର୍ତ୍ତା ପ୍ରଚାର କରିବାରେ ସେମାନଙ୍କର ଅବଦାନକୁ ପ୍ରଶଂସା କରିଥିଲେ ।
ଜୟନ୍ତୀ ଅବସରରେ ଲୋକନାୟକ ଜୟପ୍ରକାଶ ନାରାୟଣଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଲୋକନାୟକ ଜୟପ୍ରକାଶ ନାରାୟଣଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଜୟନ୍ତୀ ଅବସରରେ ଲୋକନାୟକ ଜେପିଙ୍କୁ ଶ୍ରଦ୍ଧାଞ୍ଜଳି । ସେ ଅସାଧାରଣ ବ୍ୟକ୍ତିତ୍ୱର ଅଧିକାରୀ ଥିଲେ, ଭାରତ ଇତିହାସରେ ସେ ନିଜ ଅଲିଭା ସ୍ୱାକ୍ଷର ଛାଡି ଯାଇଛନ୍ତି । ଜନକଲ୍ୟାଣ କାର୍ଯ୍ୟକ୍ରମ ପ୍ରତି ସେ ନିଜକୁ ସମର୍ପିତ କରିବା ସହ ଭାରତର ଗଣତାନ୍ତ୍ରିକ ମୂଲ୍ୟବୋଧ ସୁରକ୍ଷାରେ ଅଗ୍ରଣୀ ଥିଲେ । ତାଙ୍କ ଆଦର୍ଶ ଆମକୁ ଗଭୀର ଅନୁପ୍ରେରଣା ଯୋଗାଉଛି ।”
ଦେୱାନୀ, ବ୍ୟବସାୟ ବ୍ୟାପାରରେ ଭାରତ-ମରୋକ୍କୋ ପାରସ୍ପରିକ ଆଇନ ସହାୟତା ରାଜିନାମାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଦେୱାନୀ ଏବଂ ବ୍ୟବସାୟ ବ୍ୟାପାରରେ ଭାରତ ଏବଂ ମରୋକ୍କୋ ମଧ୍ୟରେ ପାରସ୍ପରିକ ଆଇନ ସହାୟତା ନେଇ ରାଜିନାମାକୁ ଅନୁମୋଦନ କରିଛନ୍ତି । ବିଶେଷତ୍ୱ : 1. ସମନ ଏବଂ ଅନ୍ୟ ନ୍ୟାୟିକ କାଗଜପତ୍ର କିମ୍ବା ପ୍ରକ୍ରିୟାର କାର୍ଯ୍ୟକାରୀତା 2. ଦେୱାନୀ ମାମଲାରେ ସାକ୍ଷ ହାସଲ କରିବା 3. କାଗଜପତ୍ର, ରେକର୍ଡିଂର ପ୍ରସ୍ତୁତି, ଚିହ୍ନଟ କିମ୍ବା ପରୀକ୍ଷଣ 4. ଦେୱାନୀ ବ୍ୟାପାରରେ ସାକ୍ଷ୍ୟ ହାସଲ କରିବା ଲାଗି ଅନୁରୋଧ ପତ୍ରର କାର୍ଯ୍ୟାନ୍ୱୟନ, ଏବଂ 5. ମଧ୍ୟସ୍ଥତା ନିଷ୍ପତ୍ତିର ଚିହ୍ନଟ ଏବଂ ଏହାର କାର୍ଯ୍ୟାନ୍ୱୟନ ଲାଭ : ଏହି ଚୁକ୍ତି ଉଭୟ ରାଷ୍ଟ୍ରର ନାଗରିକମାନଙ୍କ ପାଇଁ ଲାଭଦାୟକ ସାବ୍ୟସ୍ତ ହେବ । ଏହି ଚୁକ୍ତି ପାରସ୍ପରିକ ବନ୍ଧୁତା ଏବଂ ଦେୱାନୀ ଓ ବ୍ୟବସାୟିକ ମାମଲାରେ ପ୍ରଭାବୀ ସହଯୋଗ ସହ ସମ୍ପୃକ୍ତ ଉଭୟ ଦେଶର ଆକାଂକ୍ଷାଗୁଡ଼ିକ ପୂରଣ କରିବ ଏବଂ ଏହା ଏହି ରାଜିନାମାର ଭାବନା, ମୂଳଭାବ ଏବଂ ଭାଷା ଅଟେ । ଭାରତ ଏବଂ ମରୋକ୍କୋ ମଧ୍ୟରେ ଏହି ରାଜିନାମାର ସମନ, ନ୍ୟାୟିକ କାଗଜପତ୍ର, ଅନୁରୋଧ ପତ୍ର ଏବଂ ମଧ୍ୟସ୍ଥତା ନିଷ୍ପତ୍ତି ଏବଂ ନ୍ୟାୟିକ ନିଷ୍ପତ୍ତିର କାର୍ଯ୍ୟାନ୍ୱୟନକୁ ଲାଗୁ କରିବାରେ ଆପୋସ ସହଯୋଗ ବୃଦ୍ଧି କରିବ ।
ଇଣ୍ଡୋନେସିଆରେ ଭୂକମ୍ପ ଜନିତ ପ୍ରାଣହାନି ପାଇଁ ପ୍ରଧାନମନ୍ତ୍ରୀଙ୍କ ଶୋକ

ଇଣ୍ଡୋନେସିଆରେ ଭୂକମ୍ପ ଜନିତ ପ୍ରାଣହାନି ପାଇଁ ପ୍ରଧାନମନ୍ତ୍ରୀ ଶୋକ ପ୍ରକଟ କରିଛନ୍ତି । “ଆଜିର ଏହି ପ୍ରାକୃତିକ ଦୁର୍ବିପାକରେ ଏସେ ପ୍ରଦେଶର ପ୍ରଭାବିତ ଲୋକମାନଙ୍କ ପ୍ରତି ଆମର ସମବେଦନା ଏବଂ ପ୍ରାର୍ଥନା । ଭାରତ ଏହି ଘଡିସନ୍ଧି ମୁହୂର୍ତ୍ତରେ ଇଣ୍ଡୋନେସିଆକୁ ଯେକୌଣସି ପ୍ରକାର ସହାୟତା ଦେବାକୁ ପ୍ରସ୍ତୁତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିହାର ବନ୍ୟା ପରିସ୍ଥିତି ନେଇ ମୁଖ୍ୟମନ୍ତ୍ରୀ ନିତିଶ କୁମାରଙ୍କ ସହ କଥାହେଲେ ପ୍ରଧାନମନ୍ତ୍ରୀ

ରାଜ୍ୟ ସରକାରଙ୍କୁ ସବୁ ପ୍ରକାର ସହାୟତା ଦେବାକୁ କେନ୍ଦ୍ରର ପ୍ରତିଶୃତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିହାରର କେତେକ ଭାଗରେ ବନ୍ୟା ପରିସ୍ଥିତି ନେଇ ମୁଖ୍ୟମନ୍ତ୍ରୀ ଶ୍ରୀ ନିତୀଶ କୁମାରଙ୍କ ସହ କଥାବାର୍ତ୍ତା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ ଜରିଆରେ କହିଛନ୍ତି ଯେ ବନ୍ୟା ପରିସ୍ଥିତି ସମ୍ଭାଳିବା ପାଇଁ ବିହାରକୁ ସମସ୍ତ ପ୍ରକାର ସହାୟତା ଯୋଗାଇ ଦେବାକୁ କେନ୍ଦ୍ର ପ୍ରତିଶୃତି ଦେଇଛି ଏବଂ ବନ୍ୟା ପରିସ୍ଥିତି ଉପରେ ସତର୍କ ଦୃଷ୍ଟି ରଖାଯାଇଛି । ‘‘ବିହାରର କେତେକ ଭାଗରେ ବନ୍ୟା ପରିସ୍ଥିତି ଯୋଗୁଁ ପ୍ରଭାବିତ ହୋଇଥିବା ଲୋକମାନଙ୍କ ସହ ମୋର ସମବେଦନା ରହିଛି । ବନ୍ୟା ପରିସ୍ଥିତି ଉପରେ ସତର୍କ ଦୃଷ୍ଟି ରଖାଯାଇଛି । ବନ୍ୟା ପରିସ୍ଥିତିର ମୁକାବିଲା ପାଇଁ ବିହାର ସରକାରଙ୍କୁ ସମସ୍ତ ପ୍ରକାର ସହାୟତା ଯୋଗାଇ ଦେବାଲାଗି କେନ୍ଦ୍ର ସରକାର ଆଶ୍ୱାସନା ଦେଇଛନ୍ତି । ଜାତୀୟ ବିପର୍ଯ୍ୟୟ ପରିଚାଳନା ବାହିନୀ – ଏନଡିଆରଏଫ ର ଦଳମାନଙ୍କୁ ଉଦ୍ଧାର ଓ ରିଲିଫ କାର୍ଯ୍ୟ ଲାଗି ବିହାରର ବନ୍ୟା ପ୍ଳାବିତ ଅଂଚଳରେ ମୁତୟନ କରାଯାଇଛି,’’ ବୋଲି ପ୍ରଧାନମନ୍ତ୍ରୀ କହିଛନ୍ତି ।